9. การควบคุมภายใน

คณะกรรมการบริษัทฯ ตระหนักถึงหน้าที่และความรับผิดชอบในฐานะกรรมการของบริษัทจดทะเบียนฯ
ในการกำกับดูแลให้รายงานทางการเงินของบริษัทฯ
ที่จัดทำขึ้นมีข้อมูลทางบัญชีที่ถูกต้องครบถ้วนในสาระสำคัญ โปร่งใส เปิดเผยอย่างเพียงพอ
ที่จะดำรงรักษาไว้ซึ่งทรัพย์สินของบริษัทฯ ป้องกันการทุจริตและการดำเนินการที่ผิดปกติ
รายการที่เกี่ยวโยงกันซึ่งอาจทำให้เกิดความขัดแย้งทางผลประโยชน์ซึ่งเป็นรายการทางการค้าอันเป็นธุรกิจปกติทั่วไป
รวมทั้งได้ถือปฏิบัติตามมาตรฐานการบัญชีที่รับรองโดยทั่วไป
ใช้นโยบายบัญชีที่เหมาะสมและถือปฏิบัติโดยสม่ำเสมอ ตลอดจนมีการพิจารณาถึงความสมเหตุสมผล
ประโยชน์สูงสุด การปฏิบัติตามกฎหมายและกฎเกณฑ์ที่เกี่ยวข้อง
ความรอบคอบระมัดระวังในการจัดทำงบการเงินและงบการเงินรวมของบริษัทฯ และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปีของบริษัทฯ

ดังนั้นเพื่อให้ผู้มีส่วนได้ส่วนเสียเกิดความเชื่อมั่นต่อรายงานทางการเงินของบริษัทฯ
คณะกรรมการบริษัทฯ จึงได้แต่งตั้งคณะกรรมการตรวจสอบ ประกอบด้วย
กรรมการอิสระผู้ซึ่งมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
และตามประกาศของคณะกรรมการกำกับตลาดทุน ทำหน้าที่สอบทานให้บริษัทฯ
มีการรายงานทางการเงิน และการดำเนินงานอย่างถูกต้องเพียงพอ
มีการเปิดเผยข้อมูลรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความโปร่งใสถูกต้องและครบถ้วน
รวมทั้งให้มีความเพียงพอของระบบบริหารความเสี่ยง การควบคุมภายใน การตรวจสอบภายใน
และการกำกับดูแลของบริษัทฯ ที่เหมาะสมและมีประสิทธิผล ตลอดจนมีความครบถ้วนเพียงพอ
และเหมาะสมของกระบวนการติดตามการปฏิบัติตามกฎหมาย ระเบียบ ข้อบังคับ นโยบายต่างๆ
ที่เกี่ยวข้อง
และข้อกำหนดของตลาดหลักทรัพย์แห่งประเทศไทยและประกาศของคณะกรรมการกำกับตลาดทุน

ในปี 2555 คณะกรรมการตรวจสอบได้ประชุมร่วมกัน 4 ครั้ง
เพื่อปฏิบัติหน้าที่ตามที่ได้ระบุไว้ในกฎบัตรของคณะกรรมการตรวจสอบ กรรมการตรวจสอบทั้ง 3 ท่าน
ได้ร่วมประชุมพร้อมกันทุกครั้ง นอกจากนี้ยังมีวาระการประชุมร่วมกับผู้สอบบัญชี
วาระการประชุมร่วมกับหัวหน้าหน่วยงานตรวจสอบภายในซึ่งได้รายงานผลการตรวจสอบและเสนอขอความเห็นชอบเรื่องกฎบัตรของหน่วยงานตรวจสอบภายในและแผนการตรวจสอบประจำปี
รวมถึงได้ประชุมกับผู้บริหารระดับสูงของบริษัท ฯในวาระที่เกี่ยวข้องจากการปฏิบัติหน้าที่ดังกล่าว
คณะกรรมการตรวจสอบมีความเห็นว่า งบการเงินประจำปี 2555
ของบริษัทมีความเหมาะสมและไม่พบรายการใดที่อาจมีผลกระทบอันเป็นสาระสำคัญต่องบการเงิน
ระบบควบคุมภายในของบริษัทมีความเหมาะสม เพียงพอ และมีประสิทธิภาพ
รายการที่เกี่ยวโยงกันเป็นรายการที่เป็นธุรกิจตามปกติทั่วไป สมเหตุสมผล
และไม่พบรายการใดที่ผิดปกติ บริษัทฯ
ได้ปฏิบัติอยู่ในกรอบของกฎหมายว่าด้วยหลักทรัพย์และตลาดหลักทรัพย์ ข้อกำหนดและกฎหมายอื่นๆ
ที่เกี่ยวข้องกับธุรกิจของบริษัทฯ และผู้สอบบัญชีประจำปี 2555 ของบริษัทฯ
เป็นบุคคลที่เหมาะสมเพราะมีความเป็นอิสระและมีประสบการณ์ในการสอบบัญชีมาเป็นเวลายาวนาน

คณะกรรมการบริษัทฯ ได้รับทราบรายงานของคณะกรรมการตรวจสอบไตรมาสละ 1 ครั้ง
เกี่ยวกับการสอบทานงบการเงินและรายงานทางการเงิน
รวมทั้งผลการปฏิบัติงานของหน่วยงานตรวจสอบภายในที่มีพนักงานตรวจสอบที่มีประสบการณ์จำนวน 2
ท่าน ซึ่งคณะกรรมการบริษัทฯ มีความเห็นว่าระบบการควบคุมภายในของบริษัทฯ
โดยรวมอยู่ในระดับที่น่าพึงพอใจ
สามารถให้ความมั่นใจอย่างมีเหตุผลต่อความน่าเชื่อถือได้ของงบการเงินและงบการเงินรวมของบริษัทสิ้นสุดวันที่
31 ธันวาคม 2555 มีการดูแลป้องกันทรัพย์สินมิให้ผู้บริหารและพนักงานนำไปใช้โดยมิชอบ
การปฏิบัติงานเป็นไปตามขั้นตอนที่กำหนด มีระบบการควบคุมภายในที่รัดกุมเพียงพอและเหมาะสม
ทั้งในส่วนขององค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
รวมถึงระบบการติดตามการปฏิบัติงานให้เป็นไปตามเป้าหมาย เพื่อให้สอดคล้องกับสถานการณ์
สามารถแก้ไขปัญหาได้อย่างทันท่วงที

นอกจากนี้บริษัท
ฯได้จัดให้มีกระบวนการในการทบทวนและประเมินความเพียงพอและความเหมาะสมของระบบการควบคุมภายในด้านต่างๆ
อย่างต่อเนื่อง ทั้งนี้เพื่อให้การควบคุมภายในของบริษัท ฯ
ทันสมัยต่อเหตุการณ์และสถานการณ์ที่เปลี่ยนไปตลอดเวลา ไม่เกิดข้อบกพร่อง
ซึ่งจะนำมาซึ่งความรั่วไหลและขาดประสิทธิภาพ

จากการตรวจสอบงบการเงินสำหรับปีสิ้นสุดวันที่ 31 ธันวาคม 2555
ผู้สอบบัญชีมีข้อสังเกตและข้อเสนอแนะ ซึ่งได้รายงานให้คณะกรรมการตรวจสอบรับทราบแล้ว
เมื่อวันที่ 13 กุมภาพันธ์ 2556
ซึ่งข้อสังเกตดังกล่าวไม่เป็นสาระสำคัญในการแสดงความเห็นต่องบการเงินของบริษัท ฯ แต่อย่างใด
และบริษัทฯ รับดำเนินการแก้ไขแล้ว ดังนี้

1)  จัดทำเอกสารการคำนวณค่าเผื่อหนี้สงสัยจะสูญ เพื่อประกอบการอนุมัติอย่างเป็นทางการ

2)  คัดแยกสินค้าเก่าที่ชำรุดแล้วเป็นรายรหัสสินค้า เพื่อให้สามารถตรวจนับความครบถ้วนได้

นอกจากนี้ มีข้อสังเกตเกี่ยวกับการควบคุมภายในของระบบเทคโนโลยีสารสนเทศ ซึ่งบริษัทฯ
รับดำเนินการ ดังนี้

1)  ปรับปรุงนโยบายและขั้นตอนการปฏิบัติงานทางด้านเทคโนโลยีสารสนเทศ
    ให้มีเนื้อหาครบถ้วนและทบทวนให้เหมาะสมอยู่เสมอ

2) การควบคุมให้มีรหัสผู้ใช้งานแยกเป็นรายคน
และกำหนดสิทธิเข้าใช้ระบบงานตามหน้าที่ความรับผิดชอบ

ส่วนหน่วยงานตรวจสอบภายใน ในระหว่างปี 2555
มีข้อสังเกตเกี่ยวกับระบบการควบคุมภายในบางประการ ซึ่งบริษัท
ฯได้มีแนวทางในการดำเนินการเพื่อควบคุมและเร่งรัดการปฏิบัติงานในเรื่องดังกล่าวกับหน่วยงานที่เกี่ยวข้องแล้ว
สรุปดังนี้ ควรกำหนดวิธีป้องกันหนังสือเก่าที่บริษัทฯ ขายลดไปแล้ว จะกลับคืนเข้าคลัง
และเน้นย้ำผู้ปฏิบัติงานคลังสินค้าให้ระมัดระวังในการบันทึกยอดรับ - จ่ายสินค้า
ให้ถูกต้องและครบถ้วน เพื่อให้รายงานสินค้าคงเหลือแสดงยอดที่ถูกต้องตามจริง
นอกจากนี้ควรกำชับผู้เกี่ยวข้องให้ปฏิบัติตามระเบียบในเรื่องของการขายสินค้าผ่านช่องทางงานสัปดาห์หนังสือ
และงานบูธ หรืออีเว้นท์ ตลอดจนสรุปผลการดำเนินงานภายในกำหนดเวลา
เพื่อเป็นข้อมูลในการวางแผนการจัดงานครั้งต่อไป